Адыгэхэм я Щыгъуэ-щIэж махуэм зыхуагъэхьэзыр
КъБР-м и Iэтащхьэм и Администрацэм и УнафэщI Къуэдзокъуэ Мухьэмэд иригъэкIуэкIащ адыгэхэм я Щыгъуэ-щIэж махуэм пыщIа дауэдапщэхэр къызэгъэпэщыным теухуа зэIущIэ.
Абы хэтащ КъБР-м и Правительствэм и УнафэщIым и къуэдзэ Къардэн Мурат, КъБР-м Экономикэ, жылагъуэ шынагъуэншагъэмкIэ и советым и секретарь Тату Къазбэч, республикэм щэнхабзэмкIэ и министр Къумахуэ Мухьэдин, КъБР-м экстремизмэмрэ щIалэгъуалэ политикэмрэ япыщIа лэжьыгъэхэр щIыпIэхэм щызэгъэуIунымкIэ и министр Къуэшрокъуэ Залым, Граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ управленэм и унафэщI КIурашын Анзор, ДАХ-м и президент Сэхъурокъуэ Хьэутий, КъАХ-м и тхьэмадэ ХьэфIыцIэ Мухьэмэд, Адыгэ жылагъуэ зэгухьэныгъэхэм я лэжьыгъэр зэзыгъэуIу советым и тхьэмадэ Къалмыкъ Жылэбий, нэгъуэщIхэри.
ЗэIущIэм хэтахэр тепсэлъыхьащ накъыгъэм и 20 — 21-хэм республикэм щекIуэкIыну Iуэхугъуэхэм. Апхуэдэу, Кавказ зауэм хэкIуэдахэм я фэеплъым деж адыгэ уэрэдыжьхэм я пшыхь къыщызэрагъэпэщынущ, шэху уэздыгъэхэр щыпагъэнэнущ япэ пщыхьэщхьэм. ЕтIуанэ махуэм сыхьэти 10-м гъущI гъуэгу вокзалым и утыкум деж цIыхухэр къыщежьэнурэ, Лениным и уэрамымкIэ кърикIуэурэ ГъащIэ жыгым деж щекIуэкIыну пэкIум хыхьэнущ. Зэхыхьэхэм хэтынущ шууейхэри. Абдеж щекIуэкIыну дауэдапщэхэр зэфIэкIа нэужь, Сэралъп Мадинэ и Арт-центрым, Налшык ГъуазджэхэмкIэ и музейм Щыгъуэ-щIэж махуэм теухуа гъэлъэгъуэныгъэхэр къыщызэIуахынущ, Къэрал киноконцерт гъэлъэгъуапIэм франджы балеринэ Черинэ Людмилэ теухуа фильм щагъэлъэгъуэнущ.
Адыгэхэм я Щыгъуэ-щIэж махуэм хэтыну Тыркум къикIынурэ къэкIуэнущ ди лъэпкъэгъу ныбжьыщIэ 44-рэ. Зэхагъэува программэ щхьэхуэм тету ахэр Тэрч, Шэрэдж районхэм, Iуащхьэмахуэ лъапэ яшэнущ.
Тхьэхущынэ Ланэ.
